**Retningslinjer for nasjonalt tidsskriftskonsortium for humaniora og samfunnsvitenskap**

**Formål**

Ordningen har som mål å støtte sentrale nasjonale tidsskrifter innenfor humaniora og samfunnsvitenskap og sikre at forskningsresultatene som presenteres gjennom disse blir åpent tilgjengelige.

**Vilkår for å delta i ordningen**

Følgende vilkår må være oppfylt for å kunne delta i ordningen:

1. Tidsskriftet må bli vurdert som et sentralt tidsskrift innenfor fagfeltet det representerer. Universitets- og høgskolerådet nedsetter en publiseringskomité med representanter som er utpekt av fakultetsmøtene i humaniora og samfunnsvitenskap. Publiseringskomiteen vil foreta de faglige vurderingene og prioriteringene i forbindelse med utvelgelse. Det utarbeides et eget mandat for publiseringskomiteens arbeid.
2. Tidsskriftet skal være indeksert på nivå 1 eller nivå 2 i Register over vitenskapelige publiseringskanaler hos Norsk senter for forskningsdata (NSD).
3. Tidsskriftet må publisere med åpen tilgang og være indeksert i Directory of Open Access Journals (DOAJ). Tidsskrifter som ikke er indeksert her kan også vurderes om det foreligger en søknad om å bli indeksert.
4. Kravet i punkt 3 om at tidsskriftet publiserer med åpen tilgang innebærer at tidsskriftet har ansvaret for at innholdet i publikasjonen fritt kan leses, søkes i og distribueres til ikke-kommersiell bruk. Tidsskriftet må sikre at artikkelforfattere samtykker til slik bruk, og at bruken ikke utløser vederlag av noen art, herunder kopieringsvederlag til rettighetsorganisasjoner. Artiklene kan ikke bearbeides uten rettighetshavers samtykke.
5. Tidsskriftet skal ha en norsk forfatterkrets og primært henvende seg til en nasjonal fagoffentlighet på norsk. Forfatterkretsen er norsk dersom mer enn to tredjedeler av de forfatterne som benytter kanalen har tilknytning til en norsk institusjon.
6. Tidsskriftet skal ha en redaktør og en redaksjon med forskningskompetanse, oppnevnt for en begrenset tidsperiode. Dersom tidsskriftet gis ut av andre enn tidsskriftseier, skal det foreligge en avtale mellom eier og utgiver.

**Om praktisering av ordningen**

1. Tidsskriftets eier eller utgiver melder inn til CERES interesse om å delta i innkjøpsordningen med frist 1. september 2017.
2. Publiseringskomiteen vil legge frem en prioritert liste til CERES basert på innmeldte kandidater.
3. Det etableres et konsortium av institusjoner (normalt representert ved institusjonenes bibliotek) som skal sørge for finansiering av de utvalgte tidsskriftene. Forskningsrådet vil bidra med en rammebevilgning til konsortiet.
4. CERES forhandler, i samarbeid med bibliotekene ved de deltagende institusjonene, med utgiverne av disse tidsskriftene om innkjøpspris per tidsskrift.
5. Tidsskriftene som inngår i ordningen vil bli kjøpt inn for en periode på tre år.
6. CERES fakturerer institusjonene som deltar i konsortiet og utbetaler avtalte innkjøpsbeløp til tidsskriftene.
7. I god tid før periodens utløp vil tidsskriftene som inngår i ordningen og andre konkurrerende tidsskrifter på nytt kunne melde sin interesse for deltakelse i neste innkjøpsperiode. Publiseringsutvalget vil på nytt foreta et utvalg basert på oppdatert informasjon om tidsskriftene som har meldt inn sin interesse.

**Om mislighold av vilkår**

Dersom vilkårene for innkjøp ikke overholdes, kan tidsskriftet falle ut av ordningen innenfor den avtalte innkjøpsperioden.